PTG เปิดตัวเครื่องดื่ม-อาหารผสมกัญชา ประเดิมขายเฟสแรกกทม. ผ่านกาแฟพันธุ์ไทย-คอฟฟี่เวิลด์
PTG เปิดตัวเครื่องดื่ม-อาหารผสมกัญชา ประเดิมขายเฟสแรกในกทม. ร้านกาแฟพันธุ์ไทย 6 สาขา-คอฟฟี่ เวิลด์ 4 สาขา ตั้งแต่วันที่ 19 มี.ค. เป็นต้นไป
PTG เปิดตัวเครื่องดื่ม-อาหารผสมกัญชา ประเดิมขายเฟสแรกในกทม. ร้านกาแฟพันธุ์ไทย 6 สาขา-คอฟฟี่ เวิลด์ 4 สาขา ตั้งแต่วันที่ 19 มี.ค. เป็นต้นไป
24 มี.ค. 2564

นายรังสรรค์ พวงปราง ผู้ช่วยกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า หลังจากบริษัทฯได้ประกาศความพร้อมในการทำธุรกิจกัญชา พร้อมเร่งศึกษาและพัฒนาผลิตภัณฑ์ใหม่ทั้งเครื่องดื่มและอาหารที่ใช้ใบกัญชาเป็นส่วนผสม เพื่อสร้างความแปลกใหม่ ตอบโจทย์ผู้บริโภคในยุคปัจจุบัน
ล่าสุดได้เปิดเมนูเครื่องดื่มและอาหารใหม่ที่มีส่วนผสมของใบกัญชาที่ร้านกาแฟพันธุ์ไทยและคอฟฟี่ เวิลด์ เฟสแรกจะเริ่มนำเมนูเครื่องดื่มและอาหารที่ผสมใบกัญชาจำหน่ายในจังหวัดกรุงเทพฯ ก่อน โดยเริ่มตั้งแต่วันที่ 19 มี.ค.64 ที่ผ่านมา
โดยร้านกาแฟพันธุ์ไทย 6 สาขา ได้แก่ สาขาวิภาวดี, ศาลอาญา, บางกะปิ3, หลวงแพ่ง, ถนนจันทน์ (จำหน่ายเฉพาะเมนูเครื่องดื่ม) และ อาคาร CW ชั้น 2 (Restaurant) เมนูที่เครื่องดื่มผสมกัญชา ประกอบด้วย อเมริกัญโน่, กัญชาไทย และกัญโซดา เยลลี่ จำหน่ายในราคาแก้วละ 99-109 บาท เมนูอาหารผสมกัญชา ได้แก่ ข้าวกระเพราต่างๆ เบคอน-หมูย่าง-ไก่กรอบ ฯลฯ ราคาเริ่มต้นที่ 119-179 บาท และยังมีเมนูทานเล่น เช่น กัญชาชุบแป้งทอด ราคา 59 บาท และ เมนูพิเศษ อย่าง เตี๋ยวเรือร่าเริง จำหน่ายสาขาแรกที่สถานีน้ำมัน PT หนองแขม ในวันที่ 1 เม.ย.64
ส่วนร้านคอฟฟี่ เวิลด์ 4 สาขา ได้แก่ สาขาสยามพารากอน, เซ็นทรัลพลาซ่า พระราม 2, ฟิวเจอร์พาร์ค รังสิต ชั้นB และเซ็นทรัลพลาซ่า ลาดพร้าว โดยเมนูเครื่องดื่ม ประกอบด้วย อเมริกาโน่ร้อนใบกัญชา, ชาใบกัญชา, โคลด์บริวใบกัญชา และโฮจิฉะคาราเมลลาเต้ ใบกัญชา ราคาเริ่มต้นที่ 119-179 บาท ส่วนเมนูอาหาร คือ อกไก่ครัฟเฟิลใบกัญชาชีสดิป ราคา 199-219 บาท
“การเปิดตัวเมนูอาหารและเครื่องดื่มที่มีส่วนผสมของใบกัญชาครั้งนี้ เชื่อว่าลูกค้าจะตอบรับเป็นอย่างดี เนื่องจากหนึ่งในสรรพคุณของกัญชานั้นมีส่วนช่วยให้ผ่อนคลาย อารมณ์ดี ฯลฯ ซึ่งหลังจากเฟสแรกวางจำหน่ายในกรุงเทพฯแล้ว จะขอดูผลตอบรับจากลูกค้า รวมถึงนโยบายภาครัฐก่อนที่จะนำเมนูเครื่องดื่มและอาหารที่มีส่วนผสมใบกัญชาเข้าไปจำหน่ายในสาขาอื่นๆเพิ่มเติมในอนาคต” นายรังสรรค์ กล่าว